|  |  |  |
| --- | --- | --- |
|  |  |  |

**Bagolyröpte – MKE Gyermekkönyvtáros Szekció őszi szakmai napja**

**Helyszín:** Szentes Városi Könyvtár gyermekkönyvtára

**Időpont:** 2023. november 13.

**A beszámolót készítette:** Szecseiné Pápay Judit szekcióelnök

Minden év szeptemberében a gyermekkönyvtárakba elszáll a VándorBagoly felhívása, hogy szeretne új könyvtárba repülni, mások munkájával is megismerkedni. Így történt ez ebben az évben is. Október végére megérkeztek a meghívók baglyunknak, vagyis a pályázatok, a november pedig mindig a költözés hónapja, mely Szekciónk szakmai napja is.

Idén a Szentes Városi Könyvtár Gyermekkönyvtárában találkoztunk, az előző időszakot itt töltötte baglyunk. Nagy szeretettel fogadtak bennünket közeli s távoli gyermekkönyvtárakból érkezőket. Ajándékcsomaggal, „hamubasült” pogácsával, teával, kávéval kedveskedtek a vendégeknek.

**Móra József képviselő úr** **köszöntötte** a résztvevőket. Beszélt az aznapi magyar nyelv napjáról, a baglyokról és természetesen nagy szeretettel beszélt a könyvtárról is. Egészen az ebédszünetig megtisztelte jelenlétével és figyelmével a rendezvényt.

Utána **Szekeres-Dancsó Mónika, a könyvtár igazgatója köszöntötte** a résztvevőket, mesélt a könyvtárról, a lelkes kollégákról. 19 fő várja az olvasókat, könyvtárhasználókat. Mindenki a saját munkájával, egyéniségével színesíti a szolgálatot. Nem egyszerű a helyzetük, hiszen két külön épületben működnek, a felnőtt könyvtár egy zsinagógából átalakított épületben működik, míg a gyermekkönyvtár egy régi, szintén átalakított bank helyiségeiben kapott helyet; majd 1 km-re van a két épület egymástól. Néhány szóval bemutatta a két részleg munkáját.

Szekcióelnökünk rövid köszöntője után a gyermekkönyvtár vezetője, **Pintérné Horváth** **Anikó** számolt be arról, mit látott a VándorBaglyunk. Rengeteg programon vehetett részt, ahol a legkisebbektől a családokig mindenki megfordult. Voltak babás foglalkozások, iskolai csoportoknak könyvtári játékok, családi vetélkedők. Rendszeresen tartanak kézműves foglalkozásokat is. A gyerekek szívesen járnak be, veszik igénybe a sokrétű szolgáltatásokat, vagy csak egyszerűen jól érzik magukat.

Pihenésképpen a **Lajtha László Alapfokú Művészeti Iskola** két diákja és tanáruk zenélt a közönségnek.

**„Keresek egy könyvet..a felhőkről, de képes legyen!” gyermekirodalmi adatbázisok a gyermekkönyvtárosok szolgálatában.** A 13-a sajnos nem szerencsés szám, ezt most mi is megtapasztalhattuk. Előadónk, Bakó Katalin aznap reggel jelezte, hogy hirtelen jött betegség miatt le kell mondani az előadását. A bemutatóját elküldte, így aztán úgy döntött a gyermekkönyvtárosok csapata, hogy kiindulásnak használjuk az átküldött anyagot, majd hozzászólásokkal egészítjük, színesítjük, tesszük teljessé ezt a programpontot. Sokan hozzászóltak, tették hozzá saját tapasztalatukat (Dienes Éva FSZEK, Halmi Gergő FSZEK, Kulcsár Marianna és Nagy Zsuzsanna Szeged, Kucska Zsuzsa FSZEK és még sorolhatnám). Érdekes és hasznos interaktív program kerekedett ki a helyzetből; az előadónknak is ez lett volna a célja.

Majd következett a nagy izgalommal várt **Bagolyröptetés.** Rendhagyó volt ez az alkalom, mert bizony a bíráló bizottságnak nem volt könnyű dolga, ahogy elmondták, ilyen nehezen még döntés nem született meg. 11 gyermekkönyvtárra érkezett jelölés. Végül úgy döntöttek, hogy Baglyunk a szentendrei **Hamvas Béla Pest megyei Könyvtár gyermekkönyvtárában** fog repülni a Titkok Ládájával együtt. Ott **Kovács-Buday Zsuzsanna, Eöry Brigitta, Kovács Kira gyermekkönyvtárosok** fogják egy éven keresztül bemutatni neki munkájukat. Mindannyian eljöttek erre az alkalomra és boldogan vették át a díjat. Mint említettem, a bíráló bizottságnak igen nehéz dolga volt, így úgy döntöttek, hogy **Elismerő Oklevelet** is adnak, méghozzá a **gyomaendrődi Határ Győző** **Városi Könyvtár gyermekkönyvtárának**, melyet **Dinyáné Bánfi Ibolya intézményvezető** vitt haza könyvtárába. Az idén a Babilon Kiadótól kaptunk ajándék könyveket, melyet a győztes könyvtáraknak ajánlott fel a kiadó.

Gratulálunk a győzteseknek!

A szendvicsebéd és beszélgetés után a helyi gyermekkönyvtárosok egy **könyvtárhasználati vetélkedővel** készültek a vállalkozó kedvű résztvevőknek; természetesen senki sem akart kimaradni. Így a két fős csapatok elindultak felfedezni a könyvtárat. Megismerkedhettünk a könyvtár szolgáltatásaival, katalógusával, olvasótermével és annak használatával – mint ahogyan a gyerekek is, akik betérnek osztályukkal a könyvtárba. Nagyon jól szórakoztunk, és interaktív módon beleláthattunk a mindennapi életükbe.

A programot egy **rövid városnézéssel és a felnőtt könyvtár megtekintésével** zártuk. **Vágvölgyi Zoltán – Igazgató helyettes** volt a kalauzunk.

Városnézésünk során már nagyon vártuk, hogy beléphessünk Szentes Város Könyvtárába. A könyvtár a volt zsinagóga épületében működik, 1996-ban Szentes város vezetői elhatározták, hogy a Városi Könyvtár részére felújítják az épületet.

„Könyvtárunk Szentes központjában, a város egyik legszebb épületében több mint 110 ezres könyvállománnyal, számos folyóirattal és audiovizuális dokumentummal, valamint rendszeres művészeti és kulturális kiállításokkal, előadásokkal várja minden kedves jelenlegi és leendő olvasóját.” írják honlapjukon. 2011-ben elnyerte a Minősített Könyvtár címet, 2022-ben pedig a Családbarát hely tanúsítványt. Áhitat, könyvek, a kultúra számos megnyilvánulása – mindez 3 szinten – varázslatos hely.

Köszönjük a szentesi könyvtárosoknak ezt a csodálatos napot!

Jövőre az 50 éves Szekció Szentendrére és, ha minden jól megy Gyomaendrődre is ellátogat egy-egy szakmai napra.

(Köszönet a képekért Budavári Klárának, Kiss Katalinnak, Kucska Zsuzsának, Halmai Gergőnek.)